
Fiatal felnőttek droghasználata

Napjainkban társadalmi szinten is egyre nagyobb problémát okoz a fiatalok körében tért hódító különféle szenvedélybetegségek, különösen a droghasználat. Vajon mi ennek az oka és vajon megelőzhető-e? Az első droghasználat életkort tekintve már középiskolában megtörténik. Dolgozatomban arra keresem a választ, hogy a fiatal felnőtt korban hogyan jelenik meg mindez, mi jellemzi a droghasználókat, a csoporthoz részben vagy egészében tartozókat. Feltételezésem, hogy gyakoribb a droghasználat a kortárs csoportok kohéziójában, és nagyban befolyásolja a családi háttér. A mikroközösség diszfunkcionális működése új érték keresésére ösztönzi a fiatalt, melyet szerfogyasztó csoportban megtalálva válik maga is használóvá. Dolgozatom célja tehát rámutatni arra, hogy a szülő és az oktatási intézmény a helyes értékek mutatásával, szoros, személyes kapcsolatokkal tudja legyőzni a devianciának teret engedő anómiát. De ennek feltérképezése nagyon nehéz, hiszen esetenként más képet mutat. Ennek megismerése tehát örök folyamat.
Empirikus vizsgálatom egy részét adja a Szegedi Tudományegyetem néhány hallgatója körében készült fókuszcsoport vizsgálat, melynek célja megismerni a hallgatók attitűdjét a szerhasználattal kapcsolatban. A megkérdezettek szerint a család szilárd értékrendszere meghatározza az autonómmá váló fiatal hozzáállását a droghasználathoz, így nem minden esetben hat rá a kortárscsoport. Ugyancsak egy interjú során beszélgettem Csabival, a Dr. Farkasinszky Terézia Ifjúsági Drogcentrum rehabilitációs részlegén kezelt fiatallal. A jelenleg huszonnyolc éves fiatal tizennégy éves korától szerhasználó volt, melyet nagyban meghatározott a szülők addiktív magatartása. A családi értékek devalválódása miatt a droghasználó baráti kör jelentett számára stabil közösséget.
A dolgozat utolsó egységében bemutatom a prevenciós tevékenységeket, amelyek olykor hatékonyak, olykor pedig éppen az ellenkező hatást váltják ki a menekülő fiatalok csoportjában.




